NÁRODNÁ RADA SLOVENSKEJ REPUBLIKY

**VII. volebné obdobie**

CRD-107/2019

**1295a**

**I n f o r m á c i a**

**výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov (tlač 1295) vo výboroch Národnej rady Slovenskej republiky v druhom čítaní**

Národná rada Slovenskej republiky uznesením č. 1606 z 1. februára 2019 pridelila návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov (tlač 1295) na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný poslanecký návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol poslanecký návrh zákona pridelený, neoznámili v určenej lehote gestorskému výboru žiadne stanovisko k predmetnému poslaneckému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol poslanecký návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 585 z 19. marca 2019 s poslaneckým návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo a životné prostredie neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných členov.

**IV.**

Z uznesenia výboru Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy.

1. K čl. I

V článku I bod 1 sa v § 35a ods. 1 druhej vete slová „vláde navrhujú organizácie združujúce mestá a obce a jedného člena vláde navrhne Slovenská poľnohospodárska a potravinárska komora“ nahrádzajú slovami „vláde Slovenskej republiky navrhne združenie miest a obcí, ktoré spĺňa podmienky reprezentatívneho združenia zamestnávateľov podľa osobitného predpisu23sa) (ďalej len „reprezentatívne združenie miest a obcí“) a jedného člena vláde Slovenskej republiky navrhne Slovenská poľnohospodárska a potravinárska komora,23sb)“.

Poznámky pod čiarou k odkazom 23sa a 23sb znejú:

„23sa) § 3 ods. 2 druhá veta zákona č. 103/2007 Z. z. o trojstranných konzultáciách na celoštátnej úrovni a o zmene a doplnení niektorých zákonov (zákon o tripartite).

23sb) Zákon Slovenskej národnej rady č. 30/1992 Zb. o Slovenskej poľnohospodárskej a  potravinárskej komore v znení neskorších predpisov.“.

Pozmeňujúci návrh navrhuje upraviť predložené znenie tak, aby čo najviac zodpovedalo aktuálnemu stavu v združovaní vo veciach územnej samosprávy, ako aj profesijnej poľnohospodárskej a potravinárskej záujmovej samosprávy. Na úseku združovania miest a obcí má vzhľadom na množstvo svojich členov (96 % samospráv) dominantné postavenie Združenie miest a obcí Slovenska, a návrh zákona by mu mal vzhľadom na túto skutočnosť priznať výhradné postavenie.

**Ústavnoprávny výbor Národnej rady Slovenskej republiky**

1. K čl. I

V čl. I bod 2 sa slová „42w“ nahrádzajú slovami „§ 42w“.

Legislatívno-technická pripomienka.

**Ústavnoprávny výbor Národnej rady Slovenskej republiky**

1. K čl. I

V čl. I § 42w sa slová „predpisu“ vo všetkých tvaroch nahrádzajú slovami „zákona“ v príslušnom tvare.

                                                                       Legislatívno-technická pripomienka.

**Ústavnoprávny výbor Národnej rady Slovenskej republiky**

1. K čl. I

V článku I bod 2 v § 42w ods. 2 druhej vete sa slová „návrhov organizácií združujúcich mestá a obce“ nahrádzajú slovami „návrhu reprezentatívneho združenia miest a obcí“.

Pozmeňujúci návrh navrhuje upraviť predložené znenie tak, aby čo najviac zodpovedalo aktuálnemu stavu v združovaní vo veciach územnej samosprávy, ako aj profesijnej poľnohospodárskej a potravinárskej záujmovej samosprávy. Na úseku združovania miest a obcí má vzhľadom na množstvo svojich členov (96 % samospráv) dominantné postavenie Združenie miest a obcí Slovenska, a návrh zákona by mu mal vzhľadom na túto skutočnosť priznať výhradné postavenie.

**Ústavnoprávny výbor Národnej rady Slovenskej republiky**

1. K čl. II

V čl. II sa slová „1. mája“ nahrádzajú slovami „1. júna“.

V súvislosti so zmenou účinnosti v čl. II sa v predkladanom návrhu zákona vykonajú nasledovné zmeny:

* v čl. I bod 2 § 42w sa slová „30. apríla“ nahrádzajú slovami „31. mája“,
* v čl. I bod 2 § 42w vrátane nadpisu sa slová „1. mája“ nahrádzajú slovami „1. júna“.

Zmena účinnosti sa navrhuje z dôvodu zabezpečenia aspoň minimálnej legisvakancie. Z uvedených dôvodov je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej  republiky  [čl. 87 ods. 2 až 4  a čl. 102 ods. 1 písm. o)]. Zároveň  dochádza k posunu nadväzujúcich účinností v prechodných ustanoveniach.

**Ústavnoprávny výbor Národnej rady Slovenskej republiky**

**V.**

Gestorský výbor prerokoval návrh spoločnej správy o prerokovaní skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov (tlač 1295).

**Výbor neprijal platné uznesenie** v zmysle § 52 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Uznesením výboru č. 245 z 23. januára 2019 poveril Jána Kvorku v súlade s § 80 zákona č. 350/11996 Z. z. o rokovacom poriadku v znení neskorších predpisov za spoločného spravodajcu, ktorý predkladá predmetnú informáciu a bude predkladať návrh na ďalší postup.

Peter **A n t a l,** v. r.

predseda výboru